ডিলান লেভিট
ডিলান জেমস ক্রিস্টোফার লেভিট (জন্ম: ১৭ নভেম্বর, ২০০০) একজন ওয়েলস পেশাদার ফুটবলার। তিনি স্কটিশ প্রিমিয়ারশিপের ক্লাব ডান্ডি ইউনাইটেড এবং ওয়েলস জাতীয় দলের হয়ে মিডফিল্ডার হিসেবে খেলেন। লেভিটের ফুটবল খেলার হাতেখড়ি ম্যানচেস্টার ইউনাইটেডের একাডেমিতে। সেখানে বয়স-ভিত্তিক দলে খেলার পর ২০১৯ সালের নভেম্বরে উয়েফা ইউরোপা লিগের একটি ম্যাচে তার সিনিয়র ক্যারিয়ারে অভিষেক হয়েছিলো। সে ম্যাচের পর ম্যানচেস্টার ইউনাইটেডের জার্সি আর গায়ে চাপানো হয়নি তার। বাকিটা সময় তিনি চার্লটন অ্যাথলেটিক, ক্রোয়েশিয়ান ক্লাব ইস্ট্রা ১৯৬১ এবং ডান্ডি ইউনাইটেড-এ লোনে কাটিয়েছেন। ২০২২ সালের জুলাইয়ে, তিনি একটি স্থায়ী চুক্তিতে ডান্ডি ইউনাইটেডে যোগ দেন। আন্তর্জাতিক ক্যারিয়ারে অভিষেকের আগে লেভিট বয়স-ভিত্তিক দলগুলোতে ওয়েলসের হতে প্রতিনিধিত্ব করেছিলেন। ২০২০ সালের সেপ্টেম্বরে ফিনল্যান্ডের বিরুদ্ধে উয়েফা নেশনস লিগের একটি ম্যাচে তার আন্তর্জাতিক ক্যারিয়ার শুরু হয়।